Fjársjóðseyjan er ein vinsælasta ævintýrasaga allra tíma og hefur heillað unga sem aldna lesendur allt frá því að hún kom fyrst út í bókarformi árið 1882 . Ungur piltur finnur uppdrátt af eyðieyju þar sem merktur hefur verið inn á falinn fjársjóður . Skotinn Robert Louis Stevenson var aðeins 31 árs þegar hann skrifaði Fjársjóðseyjuna fyrir tólf ára gamlan stjúpson sinn en sagan hefur verið þýdd á fjölda tungumála og kvikmynduð rúmlega fimmtíu sinnum . Hún hefur áður komið út á íslensku undir nafninu Gulleyjan en birtist nú íslenskum lesendum óstytt í nýrri og vandaðri þýðingu Árna Óskarssonar .